
Biró Enikő
Semmelweis Egyetem
A sclerosis multiplex (SM) a központi idegrendszert érintő autoimmun kórkép. A kórkép létrejöttében egyes kórosan működő T limfocita altípusoknak központi szerepük van. A limfociták aktivációját a membránjukon lévő kálium csatornák (Kv1.3 és IKCa1) működése nagyban befolyásolja: fenntartják a kalcium beáramláshoz szükséges elektrokémiai potenciálgrádienst.
Korábbi vizsgálatok felvetették, hogy a Kv1.3 és az IKCa1 típusú csatornák gátlása lehetővé teszi az egyes limfocita altípusok működésének szelektív befolyásolását. A csatornák gátlása kisebb mértékű limfocita aktivációt, így az autoimmun folyamat csökkenését eredményezi.
Célul tűztük ki, hogy a fenti csatornák gátlásának hatására megfigyeljük a limfocita aktivációban létrejövő különbségeket az említett sejttípusokban SM-ben egészségesekhez viszonyítva, és megállapítsuk, hogy a limfociták kálium csatornáinak gátlása alkalmazható-e specifikus immunszuppresszió létrehozására.
Méréseinket áramlási citométeren végeztük. 10 egészséges önkéntes és 10 frissen diagnosztizált immunmoduláns terápiával nem kezelt SM-ben szenvedő beteg vérmintáit vizsgáltuk. A limfociták elkülönítése után sejtfelszíni markerek segítségével jelöltük a CD4, Th1, Th2, és CD8 altípusokat. Ezután kalciumot kötő fluoreszcens festékekkel töltöttük fel a sejteket, majd az említett kálium csatornák specifikus gátlószereivel kezeltük őket. Közvetlenül a mérés előtt fitohemagglutininnel aktiváltuk a sejteket. Végül egy, a kutatócsoportunk által fejlesztett szoftver segítségével értékeltük a méréseket.
SM-ben fokozott a limfociták reaktivitása egészségesekhez viszonyítva. Egészségeseknél az IKCa1 csatornák gátlása a Th1 és CD8 sejtekben jobban csökkentette a kalcium beáramlást, mint a Th2 és CD4 sejtek esetén. SM-ben az IKCa1 csatornát gátolva nem találtunk eltérést a vizsgált sejttípusok között. Azonban a Kv1.3 csatornák gátlása során a CD8 sejtek jobban voltak gátolhatók, mint a CD4 sejtek, a Th1 és Th2 sejttípusok között nem volt eltérés.
A vizsgált csatornák gátlásával csökkenthető a limfocita aktiváció mértéke SM-ben. Az alkalmazott gátlószerek azonban nem egy adott sejttípus működését befolyásolják szelektív módon, hanem a vizsgált limfociták mindegyikére hatást gyakorolnak. Ezért további vizsgálatok elvégzését tartjuk szükségesnek annak megállapítására, hogy a limfociták kálium csatornáinak gátlása milyen módon befolyásolja a teljes immunválaszt SM-ben.



